Mac mini

Mac mini on Apple'i välja töötatud kompaktne lauaarvuti. Arvutiga pole kaasas ei kuvarit, klaviatuuri ega hiirt, erinevalt näiteks ettevõtte kõik-ühes-arvutist iMac. Seetõttu on Mac mini Apple'i tootevaliku odavaim arvuti, millega firma konkureerib muude personaalarvutitega. Esimene PowerPC G4 protsessoriga Mac mini tuli Ameerika Ühendriikides müügile 22. jaanuaril 2005. Aasta hiljem kuulutas Apple välja Inteli protsessoriga mudelid. Mudeliuuendus oli osa ettevõtte üleminekust PowerPC protsessoritelt Inteli omadele, mis algas 2006. aastal. Alguses valmistati Mac mini korpus polükarbonaadist, kuigi osa korpuse detailidest tehti metallist. Plastkorpus lihtsustas optilise ketta ajami integreerimist ja selle tootmine oli lihtsam. 2010. aastal nägi ilmavalgust oluliselt muudetud konstruktsiooniga Mac mini mudel, mille korpus valmistati ühest tükist alumiiniumist (unibody). 2018. aasta Mac mini sai uut värvi – kosmosehalli (Space Gray) – korpuse. Esimest korda tarniti arvutid NVMe pooljuhtkettaga ja nendel olid Thunderbolt 3 liidesed. Ühtlasi olid 2018. aasta mudeliuuenduse läbinud seadmed viimased Inteli protsessoriga Mac minid. 2018. aasta mudelit toodeti paralleelselt uuemate Mac minidega nonde odavama alternatiivina kuni 2023. aasta alguseni. 2020. aastal tutvustas Apple esimest firma enda konstrueeritud M-seeria protsessoriga Mac minit. Uus ARM käsustikuga Apple M1 protsessor oli varasematest x86 käsustikku kasutanud Inteli eksemplaridest oluliselt võimsam ja efektiivsem. 2023. aasta Mac mini pakutakse lisaks Apple'i M2 protsessorile ka ettevõtte M2 Pro protsessoriga. Mac mini kujundati levinud digitaalsete meediamängijate eeskujul ja kasutab sarnaselt teiste Apple'i arvutitega macOS operatsioonisüsteemi. Ainsana ettevõtte lauaarvutitest ei ole Mac miniga kaasas kuvarit, klaviatuuri ja hiirt. Alguses loodeti nii kasvatada Apple'i turuosa teisi opsüsteeme nagu Linux ja Windows kasutavate personaalarvutite arvelt. Disaini ja omaduste järgi jagunevad Mac mini mudelid viide põlvkonda: PowerPC G4 protsessori ja polükarbonaadist korpusega (2005); Inteli protsessorite ja polükarbonaadist korpusega (2006–2009); ühest tükist alumiiniumist korpusega (2010–2014); kosmosehall ühest tükist alumiiniumist korpusega (2018); Apple'i süsteemikiipidega ja ühest tükist alumiiniumist korpusega (2020–…). Kuni 2014. aastani pakkus Apple Mac mini servereid. Füüsiliselt ei erinenud serverid eriti tavakasutuseks mõeldud Mac minidest, kuigi serveritel asendati optilise ketta ajam teise kõvakettaga. Mac mini serverid kasutasid macOS Server operatsioonisüsteemi. Beasley, Mike. (16. oktoober 2014). Apple removes Mac mini server from sale, drops 2 TB storage option with new models. 9to5Mac. Vaadatud 1. märtsil 2024. Apple. (11. jaanuar 2005). Apple Introduces Mac mini. Apple. Vaadatud 1. märtsil 2024. Edwards, Benj. (12. august 2010). The Cube at 10: Why Apple’s eye-catching desktop flopped. Macworld. Vaadatud 1. märtsil 2024. Mac mini Technical Specifications. Apple. Vaadatud 14. märtsil 2024. iMac Technical Specifications. Apple. Vaadatud 15. märtsil 2024. Haslam, Karen. (17. veebruar 2022). Cheapest Mac or MacBook: Guide to the best cheap Mac. Macworld. Vaadatud 1. märtsil 2024. Apple. (28. veebruar 2006). Apple Unveils Mac mini with Intel Core Duo. Apple. Vaadatud 1. märtsil 2024 Apple. (6. juuni 2005). Apple to Use Intel Microprocessors Beginning in 2006. Apple. Vaadatud 1. märtsil 2024. Snell, Jason. (12. jaanuar 2005). Mac mini (2005): What you need to know. Macworld. Vaadatud 1. märtsil 2024. Apple. (15. juuni 2010). Apple Unveils All New Mac mini. Apple. Vaadatud 1. märtsil 2024. Apple. (30. oktoober 2018). New Mac mini packs a huge punch. Apple. Vaadatud 1. märtsil 2024. Porter, Jon. (17. jaanuar 2023). The Mac Pro is now Apple’s last machine with an Intel chip. The Verge. Vaadatud 1. märtsil 2024. Apple. (10. november 2020). Introducing the next generation of Mac. Apple. Vaadatud 1. märtsil 2024. Westover, Brian. (23. jaanuar 2023). Apple Mac mini with M1 review: Shockingly good for the money. Tom's Guide. Vaadatud 1. märtsil 2024. Apple. (17. jaanuar 2023). Apple introduces new Mac mini with M2 and M2 Pro — more powerful, capable, and versatile than ever. Apple. Vaadatud 1. märtsil 2024. Breen, Christopher. (6. mai 2013). The computer in the living room: setting up a Mac mini media center. Macworld. Vaadatud 14, märtsil 2024. BBC. (11. jaanuar 2005). Apple unveils low-cost 'Mac mini'. BBC. Vaadatud 14. märtsil 2024.  Mac mini – pildid, videod ja helifailid Wikimedia Commonsis